Չարլի Քրիստ

Չարլզ Ջոզեֆ «Չարլի» Քրիստ (,), ամերիկացի քաղաքագետ-դեմոկրատ (սկսած 2012 թվականից), նախկինում ներկայացրել է հանրապետական կուսակցությունը (1974—2010): Ֆլորիդայի 43-րդ նահանգապետը (2007—2011), ԱՄՆ Ներկայացուցիչների պալատի անդամ՝ ընտրված Ֆլորիդա նահանգի 13-րդ ընտրատարածքից (սկսած 2017 թվականից)։

Կենսագրություն

Վաղ տարիներ և կրթություն 
Չարլի Քրիստը ծնվել է Փենսիլվանիա նահանգի Ալտունա քաղաքում, Չարլզ Ջոզեֆ Քրիստ ավագի՝ հունական ծագում ունեցող բժշկի և Նենսիի (մինչ ամուսնությունը՝ Լի)՝ իռլանդա-շոտլանդական ծագմամբ ընտանիքում։ Վաղ տարիքում Քրիստը տեղափոխվել է Ֆլորիդա նահանգի Սենտ-Պիտերսբերգ քաղաք, որտեղ 1974 թվականին ավարտել է դպրոցը։ Նա երկրորդն է չորս երեխաներից և ունի երեք քույր՝ Մարգարետ Քրիստ Բուդ, Էլիզաբեթ Քրիստ Հայդեն և Եկատերինա Քրիստ Քեննեդի։ 1974-1976 թվականներին Քրիստը սովորել է Ուեյկ Ֆորեստ համալսարանում, որտեղ խաղացել է Demon Deacons ֆուտբոլային թիմի պաշտպանի դիրքում։ 1978 թվականին նա Ֆլորիդա նահանգի համալսարանում ստացել է բակալավրի աստիճան, որտեղ ընտրվել է ուսանողական փոխնախագահ և եղել է "Pi Kappa Alpha" եղբայրության անդամ։ 1981 թվականին Քրիստը ստացել է իրավունքի դոկտորի աստիճան Սեմֆորդի համալսարանի իրավաբանական դպրոցում։

Քրիստը երրորդ փորձից անցել է փաստաբանական պրակտիկայով զբաղվելու իրավունքի քննությունը, ինչից հետո աշխատել է որպես գլխավոր իրավախորհրդատու Սենտ-Պիտերսբերգի բեյսբոլի լիգայի գլխավոր գրասենյակում։ 1986 թվականին նա առաջադրվել է Ֆլորիդայի Սենատում՝ Փինելաս շրջանի կողմից։ Քվեարկության երկրորդ փուլում պարտվելուց հետո Քրիստը զբաղվել է իրավաբանական մասնավոր պրակտիկայով։

Քաղաքական կարիերա 
1992 թվականին Քրիստը ընդգրկվել է Ֆլորիդա նահանգի Սենատի կազմում Սենտ-Պիտերսբերգի կողմից՝ հաղթելով գործող դեմոկրատ սենատոր Հելլեն Դևիսին՝ Տամպայից։ Որպես Սենատի էթիկայի և ընտրական հանձնաժողովի նախագահ՝ Քրիստը հետաքննություն է անցկացրել այն ժամանակվա նահանգապետ Լոութոն Չայլզի գործողությունների վերաբերյալ՝ 1994 թվականի ընտրություններից առաջ տարեց ընտրողների «համոզիչ հարցումների» մեղադրանքների կապակցությամբ։ Արդյունքում, Չայլզը ելույթ է ունեցել կոմիտեի առջև և խոստովանել, որ նման զանգեր եղել են։ Քրիստը պաշտպանել է ուսուցիչների աշխատավարձի բարձրացման գաղափարը և կողմ է արտահայտվել օրենքի ընդունմանը, ըստ որի կալանավորները կարող էին պայմանական վաղաժամկետ ազատման իրավունք ստանալ՝ կրելով ժամկետի առնվազն 85 տոկոսը։

1998 թվականին Քրիստն առաջադրվեց ԱՄՆ-ի Սենատում, սակայն ընտրություններում պարտվեց գործող դեմոկրատ սենատոր Բոբ Գրինին (համապատասխանաբար 37,53 տոկոս և 62,47 տոկոս)։ 2001-2003 թվականներին նա Ֆլորիդայի նահանգի կրթության հանձնակատարն էր, 2003-2007 թվականներին՝ նահանգի գլխավոր դատախազը։

2006 թվականին Քրիստն ընտրվեց Ֆլորիդայի նահանգապետի պաշտոնում, սակայն 2010 թվականին չվերընտրվեց հաջորդ ժամկետով՝ որոշելով իր թեկնածությունն առաջադրել ԱՄՆ-ի Սենատում։ Նա նախընտրական արշավը սկսեց որպես Հանրապետական կուսակցության թեկնածու, սակայն 2010 թվականի մայիսի 13-ին պաշտոնապես հայտարարեց, որ դառնում է անկախ թեկնածու։ Քրիստն ի վերջո պարտվեց ավելի պահպանողական հանրապետական թեկնածու Մարկո Ռուբիոյին։  Քրիստը հավաքել է 30%, Ռուբիոն՝ 49%, իսկ դեմոկրատ Քենդրիկ Միքը՝ 20% ձայն։

Այդ պարտությունից հետո Քրիստն անցավ Դեմոկրատական կուսակցություն, 2012 թվականին աջակցեց Բարաք Օբամային նախագահական նախընտրական քարոզարշավում, իսկ 2015 թվականին նույնիսկ հայտարարեց Կոնգրեսում դեմոկրատներից առաջադրվելու մտադրության մասին։

Նահանգապետի պաշտոնից հեռանալուց հետո Քրիստն աշխատում է Տամպայի Morgan and Morgan իրավաբանական ընկերությունում։  Բացի այդ, նա ժամանակ առ ժամանակ դասախոսություններ է կարդում Ստետսոնի համալսարանի իրավաբանական քոլեջում։

Քաղաքական դիրքորոշումներ 
Քրիստը մահապատիժի և զենք կրելու իրավունքի պաշտպան է։ Աբորտների վերաբերյալ նրա դիրքորոշումը պարզ չէ։ Քրիստն աջակցում է Ֆլորիդայում նույնասեռ ամուսնությունների և նույնասեռ զույգերի կողմից երեխաների որդեգրման արգելքին՝ պնդելով, որ «ավանդական ընտանիքն ապահովում է երեխաների համար լավագույն պայմանները»։ Ի տարբերություն այլ հանրապետականների, Քրիստը Ֆլորիդայի նահանգի համար կարևոր՝ շրջակա միջավայրի պաշտպանության ակտիվ կողմնակից է։ Նա հայտարարել Է նահանգում օդի աղտոտման խիստ չափանիշներ սահմանելու իր պլանների մասին՝ մինչև 2050 թվականը ջերմոցային գազերի արտանետումները 1990 թվականի մակարդակի համեմատ 80 տոկոսի չափով կրճատելու նպատակով։ Նահանգապետական քարոզարշավի ժամանակ Քրիստը դեմ էր հանդես գալիս ծովում նավթային հորատանցքերի հորատմանը, սակայն 2008 թվականի հունիսին փոխեց իր դիրքորոշումը, երբ նավթի գինը հասավ իր գագաթնակետին։

Անձնական կյանք 

1979 թվականի հուլիսին Քրիստն ամուսնացել է Ամանդե Մորրոյի հետ, բայց ավելի քիչ, քան մեկ տարի անց նրանք բաժանվել են։ 2008 թվականի հուլիսի 3-ին, 9 ամիս տևած ծանոթությունից հետո, նա նշանվել է Քերոլ Ռոումի հետ, իսկ 2008 թվականի դեկտեմբերի 12-ին նրանք ամուսնացել են։

2011 թվականի ապրիլին, ի պատասխան ներկայացված հայցի, Քրիստը ներողություն է խնդրել Դևիդ Բիրնի «Ճանապարհ դեպի ոչ մի տեղ» () երգը ԱՄՆ-ի Սենատի նախընտրական արշավի ժամանակ օգտագործելու համար։

Ծանոթագրություններ

Հղումներ 
 Florida Governor Charlie Crist official state site
 Charlie Crist  official campaign site
 
 
 
 
 
 
 «CharlieCristFL YouTube Channel»
 Video with Charlie Crist, WEDU, 30-minute interview
 Dinner with Charlie, Ray and Jeff: 'We work as a team', Miami Herald, November 17, 2008
 Jennifer Santiago One on One Interview with Crist and Tour of Governor’s Mansion

ԱՄՆ-ի հանրապետական կուսակցության անդամներ
ԱՄՆ-ի դեմոկրատական կուսակցության անդամներ
21-րդ դարի ամերիկացի քաղաքական գործիչներ
20-րդ դարի ամերիկացի քաղաքական գործիչներ